Fostna dan l-aħħar kellna żjieda allarmanti ta' vjolenza li hi sinjal li tista teżisti anke f'pajjiżna xibka ta' kriminalità organizzata. Għalhekk illum nixtiequ niffukaw fuq il-ħtieġa li nkunu awtentiċi f'dak kollu li nagħmlu. B'awtentiċità nifhmu dak li hu veru kontra dak li hu falz. L-awtenticità ta' kull wieħed u waħda minna bħala individwi tista' tagħti timbru ta' awtenticità lis-soċjetà li ngħixu fiha u niffurmaw. Ir-Randan bħal kull ħaġa oħra fil-ħajja faċli jsir xi ħaġa ta' rutina speċjalment meta ħafna affarijiet nirrepetuhom minn sena għal oħra. Ir-rutina toqtol dik l-esperjenza sabiħa ta' fidi li mument bħal dan suppost jiġġenera fina. Din hija l-grazzja tal-mument storiku li aħna fih.